NARIADENIE KOMISIE (ES) č. 2026/2006
z 22. decembra 2006,
ktorým sa mení a dopĺňa nariadenie Rady (ES) č. 2368/2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2368/2002 z 20. decembra 2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi (1), a najmä na jeho články 19 a 20,
keďže:
(1)
Článok 20 nariadenia (ES) č. 2368/2002 ustanovuje, že zoznam účastníkov certifikačnej schémy Kimberleyského procesu v prílohe II sa môže zmeniť a doplniť.
(2)
Bulharsko a Rumunsko sa v prílohe II uvádzajú ako účastníci certifikačnej schémy Kimberleyského procesu.
(3)
Vzhľadom na pristúpenie Bulharska a Rumunska k Európskej únii 1. januára 2007 sa končí ich samostatná účasť na certifikačnej schéme Kimberleyského procesu 31. decembra 2006, a preto by mali byť vyňaté zo zoznamu účastníkov.
(4)
Príloha II by sa preto mala zodpovedajúcim spôsobom zmeniť a doplniť.
(5)
Článok 19 nariadenia (ES) č. 2368/2002 stanovuje, že členské štáty môžu na plnenie úloh uvedených v tomto nariadení určiť orgány Spoločenstva, a poveruje Komisiu vedením zoznamu orgánov Spoločenstva v prílohe III.
(6)
Belgicko a Nemecko informovali Komisiu o zmenách v údajoch o svojich príslušných orgánoch Spoločenstva.
(7)
Príloha III by sa preto mala zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Príloha II k nariadeniu (ES) č. 2368/2002 sa týmto nahrádza textom v prílohe I k tomuto nariadeniu.
Článok 2
Príloha III k nariadeniu (ES) č. 2368/2002 sa týmto nahrádza prílohou II k tomuto nariadeniu.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa s účinnosťou od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. decembra 2006